SKRIFTLIG FORESPØRGSEL P-2070/99

af Concepció Ferrer (PPE-DE) til Kommissionen

(5. november 1999)

Om: Situationen i den europæiske distributionssektor efter fusionen af Promodes og Carrefour

Kommissionen besvarede under sit møde for Europa-Parlamentet den 1. september i år et spørgsmål af García-Margallo om virksomhedsfusionerne i distributionssektoren. Fusionen af Promodes og Carrefour vil skabe alvorlige problemer i regioner som Haute-Savoie, hvor den nye gigant vil kontrollere 86 % af handelen, eller Catalonien, hvor den vil kontrollere 70 % af de catalanske supermarkeder.Der er altså tale om en operation med virkninger på europæisk plan, eftersom de to koncerner kontrollerer store supermarkedskæder i hele EU. Vil Kommissionen oplyse, hvor langt den er kommet med de initiativer, den har taget og er i færd med at tage i denne henseende?

Svar afgivet på Kommissionens vegne af Mario Monti

(19. november 1999)

I overensstemmelse med EU's konkurrenceregler, især Rådets forordning (EF) nr. 1310/97 af 30. juni 1997 om ændring af forordning (EØF) 4064/89 om kontrol med fusioner og virksomhedsovertagelser(1) (fusionsforordningen) undersøger Kommissionen fusioner og virksomhedsovertagelser i tilfælde, hvor de deltagende virksomheders omsætning overstiger visse minimumstærskler (fusioner af fællesskabsdimension). Deltagerne i sådanne fusioner har pligt til at anmelde projektet til Kommissionen og kan normalt først gennemføre fusionen, når den er godkendt. Hvis en fusion truer konkurrencen på et specifikt marked i en medlemsstat, har Kommissionen i medfør af artikel 9 i fusionsforordningen mulighed for at henvise sagen til de kompetente myndigheder i den pågældende medlemsstat, hvis den har modtaget en begrundet anmodning herom fra myndighederne.

Kommissionen modtog den 5. oktober 1999 en anmeldelse om den planlagte fusion mellem Carrefour og Promodes. Denne fusion vil skabe den største europæiske markedsdeltager inden for fødevaredetailsektoren. Fusionen vil have de største følgevirkninger i de lande, hvor deltagernes erhvervsinteresser overlapper, dvs. i Spanien, Frankrig, Italien og Portugal. I sin undersøgelse af sagen analyserer Kommissionen nøje de regionale og lokale aspekter af fusionen. Fusionen er i øjeblikket genstand for en undersøgelse, og der er iværksat en markedsundersøgelse.

Hvis Kommissionen efter sine undersøgelser kommer til den konklusion, at fusionen vil skabe eller styrke en dominerende stilling, som hæmmer den effektive konkurrence (monopol eller en dominerende stilling for flere virksomheder i fællesskab), erklærer den den planlagte fusion for uforenelig med det fælles marked, medmindre de deltagende virksomheder foreslår ændringer, der gør den forenelig med fællesmarkedet.

Kommissionen har hidtil undersøgt en snes sager i fødevaredetailsektoren i forskellige lande inden for Det Europæiske Økonomiske Samarbejdsområde (EØS). I en sag, den planlagte fusion mellem Kesko og Tuko (M.784;1996), begge finske virksomheder, der er aktive inden for salg af dagligvarer i Finland, konkluderede Kommissionen, at transaktionen ville skabe en monopolistisk udbudsstruktur i store dele af det finske marked med samlede markedsandele på 50 % på nationalt plan. Fusionen blev derfor erklæret uforenelig med fællesmarkedet. I en anden sag, Tesco/ABF (M.914; 1997) vedrørende fødevaredetailsektoren i Irland og Nordirland godkendte Kommissionen sagen under henvisning til de deltagende virksomheders løfter til den irske regering med hensyn til udbudssiden. I sagen Rewe/Meinl (M.1221;1998) vedrørende den østrigske fødevaredetailsektor godkendte Kommissionen fusionen med forbehold af en række strenge betingelser, der begrænsede den foreslåede transaktion til en tredjedel af den planlagte omsætning og til visse regioner i Østrig. To andre sager, Promodes/Casino (deltagerne opgav senere projektet) (M.991;1997) og Promodes/S21/Gruppo GS (M.1086;1998) blev til dels henvist til de berørte medlemsstater og derefter behandlet af de franske og italienske konkurrencemyndigheder.

Kommissionen kan ikke på dette tidlige stadium i undersøgelsen af fusionen mellem Carrefour og Promodes udtale sig om resultatet af dens undersøgelser.

(1) EFT L 180 af 9.7.1997.